CELEX: 32017R1223
Language: hr
Date: 2017-07-05 00:00:00
Title: Provedbena uredba Komisije (EU) 2017/1223 оd 5. srpnja 2017. o odobrenju izmjene specifikacije koja nije manja za naziv upisan u registar zaštićenih oznaka izvornosti i zaštićenih oznaka zemljopisnog podrijetla (Tomme de Savoie (ZOZP))

7.7.2017   
            
            
               HR
            
            
               Službeni list Europske unije
            
            
               L 174/14
            
         PROVEDBENA UREDBA KOMISIJE (EU) 2017/1223
   оd 5. srpnja 2017.
   o odobrenju izmjene specifikacije koja nije manja za naziv upisan u registar zaštićenih oznaka izvornosti i zaštićenih oznaka zemljopisnog podrijetla (Tomme de Savoie (ZOZP))
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 1151/2012 Europskog parlamenta i Vijeća od 21. studenoga 2012. o sustavima kvalitete za poljoprivredne i prehrambene proizvode (1), a posebno njezin članak 52. stavak 2.,
   budući da:
   
               (1)
            
            
               U skladu s člankom 53. stavkom 1. prvim podstavkom Uredbe (EU) br. 1151/2012, Komisija je ispitala zahtjev Francuske za odobrenje izmjene specifikacije za zaštićenu oznaku zemljopisnog podrijetla „Tomme de Savoie”, registriranu u skladu s Uredbom Komisije (EZ) br. 1107/96 (2).
            
         
               (2)
            
            
               Dopisom od 23. studenoga 2015. francuska su tijela obavijestila Komisiju da su na temelju članka 15. stavka 4. Uredbe (EU) br. 1151/2012 za dva gospodarska subjekta sa sjedištem na njihovu području koji ispunjavaju uvjete iz tog članka odobrena prijelazna razdoblja sa završetkom 31. prosinca 2017. i 31. listopada 2025. u skladu s Odlukom od 29. listopada 2015. o zaštićenoj oznaci zemljopisnog podrijetla „Tomme de Savoie” objavljenom 7. studenoga 2015. u Službenom listu Francuske Republike. Tijekom nacionalnog postupka prigovora jedan je subjekt dostavio prigovor u pogledu najmanjeg udjela zelenog vlaknastog krmiva od 50 % osnovnog obroka mliječnih krava najmanje 150 dana u godini, a četiri subjekta dostavila su prigovor u pogledu udjela od 75 % mliječnih krava pasminskog tipa Abondance, Montbéliarde ili Tarentaise na poljoprivrednim gospodarstvima uz napomenu da im je potrebno više vremena da svoja poljoprivredna gospodarstva tome prilagode. Subjekti su pet godina prije podnošenja zahtjeva kontinuirano zakonito stavljali „Tomme de Savoie” na tržište. Subjekt na koji se odnosi prijelazno razdoblje sa završetkom 31. prosinca 2017. jest GAEC Le Seysselan, Vallod, 74910 SEYSSEL, a subjekti na koje se odnosi prijelazno razdoblje sa završetkom 31. listopada 2025. jesu EARL la Ferme de Combette, GAEC Les Airelles, EARL La Ferme des 3 Quartiers i GAEC La Ferme de la Ville.
            
         
               (3)
            
            
               Budući da predmetna izmjena nije manja u smislu članka 53. stavka 2. Uredbe (EU) br. 1151/2012, Komisija je u skladu s člankom 50. stavkom 2. točkom (a) te Uredbe objavila zahtjev za izmjenu u Službenom listu Europske unije
                   (3).
            
         
               (4)
            
            
               Budući da Komisiji nije dostavljen ni jedan prigovor u smislu članka 51. Uredbe (EU) br. 1151/2012, izmjenu specifikacije potrebno je odobriti,
            
         DONIJELA JE OVU UREDBU:
   Članak 1.
   Odobrava se izmjena specifikacije objavljena u Službenom listu Europske unije povezana s nazivom „Tomme de Savoie” (ZOZP).
   Članak 2.
   Zaštita dodijeljena na temelju članka 1. odnosi se na prijelazno razdoblje koje je na temelju Odluke od 29. listopada 2015. o zaštićenoj oznaci zemljopisnog podrijetla „Tomme de Savoie” objavljene 7. studenoga 2015. u Službenom listu Francuske Republike u skladu s člankom 15. stavkom 4. Uredbe (EU) br. 1151/2012 Francuska odobrila gospodarskim subjektima koji ispunjuju uvjete iz tog članka.
   Članak 3.
   Ova Uredba stupa na snagu dvadesetog dana od dana objave u Službenom listu Europske unije.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 5. srpnja 2017.
      
         
            Za Komisiju,
         
         
            u ime predsjednika,
         
         Phil HOGAN
         
            Član Komisije
         
      
   
   
      (1)  SL L 343, 14.12.2012., str. 1.
   
   
      (2)  Uredba Komisije (EZ) br. 1107/96 od 12. lipnja 1996. o registraciji oznaka zemljopisnog podrijetla i oznaka izvornosti u skladu s postupkom utvrđenim člankom 17. Uredbe Vijeća (EEZ) br. 2081/92 (SL L 148, 21.6.1996., str. 1.).
   
      (3)  SL C 58, 23.2.2017., str. 30.